A TANÁCS 1210/2008/EK RENDELETE
(2008. november 20.)
a Moldovai Köztársaságnak szánt autonóm kereskedelmi kedvezmények bevezetéséről szóló 55/2008/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 133. cikkére,
tekintettel a Bizottság javaslatára,
mivel:
(1)
Az 55/2008/EK tanácsi rendelet (1) (a továbbiakban: a rendelet) 2008. január 31-én lépett hatályba, alkalmazási ideje pedig 2008. március 1-jén kezdődött. A rendelet a Moldovai Köztársaságból (a továbbiakban: Moldova) származó valamennyi terméknek szabad hozzáférést biztosít a közösségi piacokhoz, a rendelet I. mellékletében felsorolt egyes mezőgazdasági termékek kivételével, amelyek vámkontingensek keretein belüli vámmentesítés, illetve vámcsökkentés formájában korlátozott engedményekben részesülnek.
(2)
A rendelet 14. cikkének megfogalmazása miatt űr keletkezett az általános preferenciarendszer (a továbbiakban: generalised system of preferences - GSP), amelyre Moldova az 55/2008/EK rendelet hatálybalépéséig jogosult volt, és az autonóm kereskedelmi kedvezmények (a továbbiakban: autonomous trade preferences - ATP) alkalmazása között, holott a szándék az volt, hogy a GSP továbbra is minden támogatható export esetében érvényben legyen, amíg az ATP-t be nem vezetik. A 14. cikk szerint azok a GSP hatálya alá tartozó áruk, amelyeket az autonóm kereskedelmi kedvezmények hatálybalépése és a rendszer alkalmazásának kezdete között exportáltak a Közösségbe, egyik rendszer hatálya alá sem tartoznak, ha 2008. január 31. előtt nem kötöttek adásvételi szerződést, és az áruk bizonyíthatóan legkésőbb 2008. január 31-én elhagyták Moldova területét. E helyzet orvoslására módosítani kell a 14. cikk megfogalmazását, hogy az a rendelet hatálybalépése helyett a rendelet alkalmazásának első napjára hivatkozzon.
(3)
Az 55/2008/EK rendelet alkalmazásának és a rendelet I. mellékletében felsorolt kontingensek kezelésének előkészítése során feltűnt néhány következetlenség a kontingensek leírása és az alkalmazandó KN-kódok között. E hibák helyesbítése érdekében a 09.0504 számú kontingens leírásából törölni kell a „házi” kifejezést, a 09.0509 számú kontingenst ki kell egészíteni a 1001 90 99 KN-kóddal, és a 09.0514 számú kontingens leírásából törölni kell az „amelynek tényleges alkoholtartalma legfeljebb 15 térfogatszázalék” szöveget. A javasolt helyesbítések nem mondanak ellent az egyes termékcsoportoknál a kontingensek méretének meghatározására használt módszernek, illetve nem módosítják azt; ezt a módszert a 2004-2006. évek legjobb exportteljesítményére alapozták, Moldova termelése és exportkapacitása lehetséges növekedésének megfelelő éves növekedéseket figyelembe véve, 2012-ig bezárólag.
(4)
Ezért az 55/2008/EK rendeletet ennek megfelelően módosítani kell.
(5)
Az ebben a rendeletben előírt intézkedések indokolatlan késedelem nélküli alkalmazását biztosítandó, e rendelet a kihirdetését követő napon lép hatályba,
ELFOGADTA EZT A RENDELETET:
1. cikk
Az 55/2008/EK rendelet a következőképpen módosul:
1.
A 14. cikk a következőképpen módosul:
a)
a 14. cikk (1) bekezdése bevezető mondatában a „hatálybalépését” szavak helyébe az „alkalmazásának kezdő napját” szöveg lép;
b)
a 14. cikk (1) bekezdése a) és b) pontjában, valamint a (2) bekezdés a), b), c) és d) pontjában a „hatálybalépése”, illetve a „hatálybalépésének napján” szavak helyébe az „alkalmazásának első napja”, illetve az „alkalmazásának első napján” szöveg lép.
2.
Az I. melléklet helyébe e rendelet mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. november 20-án.